Det var hjemmeholdet der sad på kampens start. AaB kunne ikke få spillet til at fungere og virkede frustrerede. Det massive AGF-pres førte til scoring i det 12. minut, da Josip Elez uopdækket kunne sende bolden ind bag Nicolaj Larsen. Efter scoringen kom AaB bedre med i kampen og et kvarter efter AGF-scoringen kunne Lukas Spalvis juble for første gang i halvandet år. En flot tværpasning fra Henrik Dalsgaard fandt fødderne hos Spalvis. Skuddet blev reddet i første omgang, men Spalvis var hurtigt over riposten og kunne udligne. Resten af halvlegen sad AGF på, dog uden at kunne omsætte det til en føring. Seks minutter inde i anden halvleg var Lukas Spalvis igen på pletten. Denne gang fik han en aflevering i feltet og kanonerede den op i krydset bag en sagesløs Steffen Rasmussen i AGF-målet. AGF pressede på, men blev straffet på en forsvarsfejl, der sendte Rasmus Jönsson afsted mod mål. Han kunne sikkert bringe AaB foran med 3-1. AGF fortsatte presset og i de sidste minutter var der tale om rent skydetelt foran AaB-målet. To minutter før tid fik AGF reduceret, men kunne ikke nå at hente nordjyderne som med sejren fik en smule luft til nedrykningspladsen.

Opsummering:
AaB fik lørdag en meget vigtig sejr, da det blev 3-2 på udebane mod AGF. Lukas Spalvis stod bag AaB's to første scoringer.